Omnibus presentes litteras inspecturis: officialis curie decani Autiss. salutem in Domino. Noveritis quod nobis propter subscripta audienda et videnda, presentibus et vocatis in capitulo monasterii Sancti-Germani Autissiodorensis viris religiosis abbate et conventu dicti loci tunc ibi pluraliter congregatis, presentibus etiam D. Jacobo de Barbona canonico B. Marie Autissiodorensis, Simone de Tornodoro, vicario altaris S. Andree in ecclesia Autissiodorensi, presbyteris, ac magistro Iterio de Rovreto clerico, Dominicus presbyter Rector ecclesie Sancte-Columbe, diecesis Autissiodorensis, in nostra et omnium predictorum astantium presentia, ad requisitionem dicti abbatis, juravit manu extensa super librum quem tenebat dictus abbas, stola collo ipsius Dominici apposita, et juramento firmavit se facturum et completurum ea que inferius continentur: scilicet quod ex nunc utilitatem omnimodam abbatis predicti et dicti monasterii et rem ipsorum et eorumdem, prout poterit, conservabit. Item quod in iis que percipiunt et percipere consueverunt de proventibus, seu exitibus, aut redditibus dicte ecclesie Sancte-Columbe, erga dictos religiosos, seu eorum mandatum fideliter se habebit et eis integre deliberabit quicquid eorum intererit de premissis; nec eis damnum inferre, vel jacturam anno aliquo vel anno quolibet ultra quantitatem duodecim denarior.; nec eis pro viribus sustinebit inferri. Item quod super temporalitate rerum dicte ecclesie se justiciabit per ipsos, et quia jurare premissa recusaverat, quanquam super hoc requisitus ab eisd. ipse hoc emendavit abbati predicto; et per juramentum predictum renuntiavit penitus omni processui inter dictos religiosos vel eorum mandatum, seu inter priorem de Monasteriis et dictum abbatem, ex una parte, et ipsum Dominicum, de altera, habito coram venerabili viro officiali Autissiodor., pro premissis. Quod autem super iis vidimus et audivimus hoc testamur. In cujus rei testimonium dictis religiosis tradidimus presentes litteras sigillo dicte curie sigillatas. Datum anno Domini millesimo ducentesimo octogesimo octavo, die sabbati post octavas festi Purificationis Beate Marie Virginis.